CELEX: 32021D0456
Language: ro
Date: 2021-03-12 00:00:00
Title: Decizia de punere în aplicare (UE) 2021/456 a Comisiei din 12 martie 2021 de modificare a Deciziei de punere în aplicare (UE) 2020/1604 în ceea ce privește stabilirea valorilor de referință pentru anumiți importatori și producători pentru perioada 1 ianuarie 2021-31 decembrie 2023 [notificată cu numărul C(2021) 1155] (Numai textele în limbile engleză, franceză, germană și neerlandeză sunt autentice) (Text cu relevanță pentru SEE)

16.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 90/1
               
            
         DECIZIA DE PUNERE ÎN APLICARE (UE) 2021/456 A COMISIEI
         din 12 martie 2021
         de modificare a Deciziei de punere în aplicare (UE) 2020/1604 în ceea ce privește stabilirea valorilor de referință pentru anumiți importatori și producători pentru perioada 1 ianuarie 2021-31 decembrie 2023
         
            
               [notificată cu numărul C(2021) 1155]
            
         
         (Numai textele în limbile engleză, franceză, germană și neerlandeză sunt autentice)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 517/2014 al Parlamentului European și al Consiliului din 16 aprilie 2014 privind gazele fluorurate cu efect de seră și de abrogare a Regulamentului (CE) nr. 842/2006 (1), în special articolul 16 alineatul (3),
         întrucât:
         
                     (1)
                  
                  
                     Decizia de punere în aplicare (UE) 2020/1604 a Comisiei (2) stabilește valorile de referință pentru perioada 1 ianuarie 2021-31 decembrie 2023 pentru fiecare importator sau producător care a introdus pe piață în mod legal hidrofluorocarburi în perioada 1 ianuarie 2015-31 decembrie 2019, conform rapoartelor transmise în temeiul articolului 19 din Regulamentul (UE) nr. 517/2014.
                  
               
                     (2)
                  
                  
                     Regulamentul de punere în aplicare (UE) 2018/1992 al Comisiei (3) a modificat Regulamentul de punere în aplicare (UE) nr. 1191/2014 al Comisiei (4) pentru a permite separarea datelor de raportare în ceea ce privește cantitățile de hidrofluorocarburi introduse pe piață în Regatul Unit, respectiv în Uniunea formată din 27 de state membre, începând cu anul calendaristic 2018.
                  
               
                     (3)
                  
                  
                     Importatorii și producătorii stabiliți în Regatul Unit au prezentat Comisiei date verificate suplimentare, completând astfel raportarea efectuată deja în temeiul articolului 19 din Regulamentul (UE) nr. 517/2014 pentru perioada 2015-2017. Aceste date fac distincție între hidrofluorocarburile introduse pe piață în Regatul Unit și cele introduse pe piață în Uniunea formată din 27 de state membre.
                  
               
                     (4)
                  
                  
                     Pentru determinarea valorilor de referință pentru perioada 1 ianuarie 2021-31 decembrie 2023, în cazul în care importatorii și producătorii au raportat că au introdus fizic pe piață hidrofluorocarburi (adică nu sub formă de autorizații) atât în Regatul Unit, cât și în Uniunea formată din 27 de state membre, Decizia de punere în aplicare (UE) 2020/1604 ia în considerare cantitățile introduse pe piață în Uniunea formată din 27 de state membre.
                  
               
                     (5)
                  
                  
                     În temeiul articolului 18 alineatul (2) din Regulamentul (UE) nr. 517/2014, în cazul în care importatorii sau producătorii autorizează utilizarea cotei lor, se consideră că respectivele cantități de hidrofluorocarburi au fost introduse pe piață de către întreprinderile respective la momentul autorizării. Nu sunt disponibile date raportate care să permită diferențierea, în ceea ce privește autorizațiile de utilizare a cotelor, între cantitățile de hidrofluorocarburi introduse pe piață în Regatul Unit și cele introduse în Uniunea formată din 27 de state membre. În plus, importatorii sau producătorii nu sunt în măsură să precizeze pe ce piață a fost utilizată sau va fi utilizată cota lor autorizată de către întreprinderea beneficiară.
                  
               
                     (6)
                  
                  
                     În același timp, în cazul în care importatorii sau producătorii au raportat introducerea fizică pe piață de hidrofluorocarburi atât în Regatul Unit, cât și în Uniunea formată din 27 de state membre, Decizia de punere în aplicare (UE) 2020/1604 prevede că aceeași separare între piețe se aplică și volumului total de autorizații de utilizare a cotelor emise de importatorii și producătorii respectivi. În acest sens, respectiva decizie de punere în aplicare consideră că numai o parte din autorizațiile respective au fost introduse pe piață în Uniunea formată din 27 de state membre.
                  
               
                     (7)
                  
                  
                     Nu există o legătură directă între o separare a pieței legată de cantitățile de hidrofluorocarburi introduse fizic pe piață și o separare a pieței legată de autorizațiile de utilizare a cotelor. Prin urmare, cantitatea totală de autorizații de utilizare a cotelor emise de importatori sau de producători care, pentru același an din perioada 2015-2019, au raportat că au introdus hidrofluorocarburi atât pe piața din Regatul Unit, cât și în Uniunea formată din 27 de state membre, ar trebui să fie considerată ca fiind introdusă pe piață în Uniunea formată din 27 de state membre.
                  
               
                     (8)
                  
                  
                     În acest sens, valorile de referință pentru importatorii și producătorii în cauză pentru perioada 1 ianuarie 2021-31 decembrie 2023 ar trebui recalculate. Această recalculare afectează doar opt întreprinderi, care vor fi notificate separat cu privire la valoarea de referință aplicabilă. Importatorii și producătorii ale căror valori de referință nu sunt afectate de prezenta decizie nu vor primi o notificare individuală cu privire la valorile lor de referință, rămase neschimbate.
                  
               
                     (9)
                  
                  
                     Prin urmare, Decizia de punere în aplicare (UE) 2020/1604 ar trebui modificată în consecință în ceea ce privește valorile de referință aferente celor opt importatori și producători. Modificarea vizează numai rândurile referitoare la valorile de referință aferente fiecăruia dintre acești importatori și producători, astfel cum sunt prevăzute în anexa la prezenta decizie.
                  
               
                     (10)
                  
                  
                     Pentru a alinia data aplicării modificărilor la data aplicării Deciziei de punere în aplicare (UE) 2020/1604, este oportun ca prezenta decizie să se aplice de la 1 ianuarie 2021.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul comitetului instituit prin articolul 24 din Regulamentul (UE) nr. 517/2014,
                  
               ADOPTĂ PREZENTA DECIZIE:
         
            Articolul 1
            Rândurile 200, 397, 608, 957, 969, 1333, 1365 și 1379 din anexa la Decizia de punere în aplicare (UE) 2020/1604 se modifică în conformitate cu anexa la prezenta decizie.
         
         
            Articolul 2
            Prezenta decizie se adresează următoarelor întreprinderi:
            
                         
                     
                     
                        Numărul de identificare din registru
                     
                     
                        Denumirea și adresa întreprinderii
                     
                  
                        1.
                     
                     
                        14806
                     
                     
                        
                                    Daikin Refrigerants Europe GmbH
                                 
                              
                                    Industriepark Hoechst, D821
                                 
                              
                                    Frankfurt 65926
                                 
                              
                                    Germania
                                 
                              
                  
                        2.
                     
                     
                        9410
                     
                     
                        
                                    ARKEMA France
                                 
                              
                                    420 rue d'Estienne d'Orves
                                 
                              
                                    Colombes cedex 92705
                                 
                              
                                    Franța
                                 
                              
                  
                        3.
                     
                     
                        9978
                     
                     
                        
                                    RSL Ireland Limited
                                 
                              
                                    48F Robinhood Industrial Estate
                                 
                              
                                    Clondalkin Dublin 22
                                 
                              
                                    Irlanda
                                 
                              
                  
                        4.
                     
                     
                        9461
                     
                     
                        
                                    Honeywell Fluorine Products Europe B.V.
                                 
                              
                                    Stationsplein Zuid-West, 961
                                 
                              
                                    Schiphol-Oost NL-1117 CE
                                 
                              
                                    Țările de Jos
                                 
                              
                  
                        5.
                     
                     
                        28243
                     
                     
                        
                                    Mexichem Fluor EU B.V.
                                 
                              
                                    Stationsplein, 3
                                 
                              
                                    Zwolle 8011 CW
                                 
                              
                                    Țările de Jos
                                 
                              
                  
                        6.
                     
                     
                        9401 
                     
                     
                        
                                    A-Gas (UK) Ltd
                                 
                              
                                    Banyard Road, Portbury West
                                 
                              
                                    Bristol BS20 7XH
                                 
                              
                                    Regatul Unit
                                 
                              
                  
                        7.
                     
                     
                        9475
                     
                     
                        
                                    Mexichem UK Limited
                                 
                              
                                    The Heath Business & Technical Park
                                 
                              
                                    Runcorn, Cheshire WA7 4QX
                                 
                              
                                    Regatul Unit
                                 
                              
                  
                        8.
                     
                     
                        9996
                     
                     
                        
                                    Sea-Fire Europe Ltd
                                 
                              
                                    Unity 2 Discovery Voyager Park Portfield Road
                                 
                              
                                    Portsmouth PO2 5FN
                                 
                              
                                    Regatul Unit
                                 
                              
                  
         
            Articolul 3
            Prezenta decizie se aplică începând cu 1 ianuarie 2021.
         
         
            Adoptată la Bruxelles, 12 martie 2021.
            
               
                  Pentru Comisie
               
               Frans TIMMERMANS
               
                  Vicepreședinte executiv
               
            
         
         
            (1)  JO L 150, 20.5.2014, p. 195.
         
            (2)  Decizia de punere în aplicare (UE) 2020/1604 a Comisiei din 23 octombrie 2020 de stabilire, în conformitate cu Regulamentul (UE) nr. 517/2014 al Parlamentului European și al Consiliului privind gazele fluorurate cu efect de seră, a valorilor de referință pentru perioada 1 ianuarie 2021-31 decembrie 2023 pentru fiecare producător sau importator care a introdus hidrofluorocarburi în mod legal pe piață în Uniune începând cu 1 ianuarie 2015 conform rapoartelor transmise în temeiul regulamentului respectiv (JO L 364, 3.11.2020, p. 1).
         
            (3)  Regulamentul de punere în aplicare (UE) 2018/1992 al Comisiei din 14 decembrie 2018 de modificare a Regulamentului de punere în aplicare (UE) nr. 1191/2014 în ceea ce privește raportarea datelor menționate la articolul 19 din Regulamentul (UE) nr. 517/2014 referitoare la hidrofluorocarburile introduse pe piață în Regatul Unit și în Uniunea formată din 27 de state membre (JO L 320, 17.12.2018, p. 25).
         
            (4)  Regulamentul de punere în aplicare (UE) nr. 1191/2014 al Comisiei din 30 octombrie 2014 de stabilire a formatului și mijloacelor de prezentare a raportului menționat la articolul 19 din Regulamentul (UE) nr. 517/2014 al Parlamentului European și al Consiliului privind gazele fluorurate cu efect de seră (JO L 318, 5.11.2014, p. 5).
      
      
         
            ANEXĂ
            
               (Informații sensibile din punct de vedere comercial – a nu se publica)